寄題胡茂老樞密横山堂
作者：孫覿
朝代：宋

paragraphs: 古縣水山國，萬室蟠其中。
環成千嶂合，並合不泉通。
我公擅一壑，曾雲生盪胸。
放神八極外，坐駕兩腋風。
峨峨十二環，半出簾幕重。
修眉畫新就，一抹翠掃空。
欣對愜平生，似爲悦已容。
百金置酒地，窗户浮青紅。
高陵拄笏見，採菊籬下逢。
坡陀逕千丈，横絕垂天雄。
日麗鶯谷晚，沙喧燕泥融。
悠然命巾車，往往載客從。
大句琢天巧，朱絃奏三終。
溪山久寂寥，高辭擅無窮。
天王駕羣英，長轡係九戎。
安知横山下，一榻似老龍。
功名方鼎來，龜祥兆飛熊。
勒石誦中興，浯臺兩穹崇。
西州歸謝傅，東海表太公。
千年丁令威，騎鶴還故宫。